CELEX: 32017D0089
Language: ro
Date: 2017-01-17 00:00:00
Title: Decizia de punere în aplicare (UE) 2017/89 a Comisiei din 17 ianuarie 2017 privind stabilirea listelor anuale de priorități pentru 2017 pentru elaborarea codurilor de rețea și a liniilor directoare (Text cu relevanță pentru SEE. )

18.1.2017   
            
            
               RO
            
            
               Jurnalul Oficial al Uniunii Europene
            
            
               L 14/14
            
         DECIZIA DE PUNERE ÎN APLICARE (UE) 2017/89 A COMISIEI
   din 17 ianuarie 2017
   privind stabilirea listelor anuale de priorități pentru 2017 pentru elaborarea codurilor de rețea și a liniilor directoare
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 714/2009 al Parlamentului European și al Consiliului din 13 iulie 2009 privind condițiile de acces la rețea pentru schimburile transfrontaliere de energie electrică și de abrogare a Regulamentului (CE) nr. 1228/2003 (1), în special articolul 6 alineatul (1),
   având în vedere Regulamentul (CE) nr. 715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale și de abrogare a Regulamentului (CE) nr. 1775/2005 (2), în special articolul 6 alineatul (1),
   întrucât:
   
               (1)
            
            
               Elaborarea și punerea în aplicare a codurilor de rețea și a liniilor directoare sunt esențiale pentru integrarea deplină a pieței interne a energiei. Cel de al treilea pachet legislativ din domeniul energiei (3) a creat un cadru instituțional pentru elaborarea codurilor de rețea în vederea armonizării, acolo unde este necesar, a normelor tehnice, operaționale și de piață care reglementează rețelele de energie electrică și de gaze. În acest scop, Agenția pentru Cooperarea Autorităților de Reglementare din Domeniul Energiei (ACER), Rețeaua europeană a operatorilor de transport și de sistem („ENTSO”) și Comisia Europeană lucrează în strânsă cooperare cu toate părțile interesate pertinente.
            
         
               (2)
            
            
               Domeniile în care pot fi elaborate coduri de rețea sunt prevăzute la articolul 8 alineatul (6) din Regulamentul (CE) nr. 714/2009 și din Regulamentul (CE) nr. 715/2009. Deși există posibilitatea de a elabora coduri de rețea, Comisia poate decide, de asemenea, să elaboreze linii directoare în domeniile prevăzute la articolul 18 alineatele (1), (2) și (3) din Regulamentul (CE) nr. 714/2009 și la articolul 23 alineatul (1) din Regulamentul (CE) nr. 715/2009. În conformitate cu articolul 6 alineatul (1) din Regulamentul (CE) nr. 714/2009 și din Regulamentul (CE) nr. 715/2009, Comisia ar trebui să stabilească mai întâi o listă anuală a priorităților, care să identifice domeniile care urmează să fie incluse în elaborarea codurilor de rețea.
            
         
               (3)
            
            
               În ultimii trei ani au fost deja adoptate și publicate norme armonizate în domeniul gazelor naturale cu privire la procedurile de gestionare a congestiilor, la alocarea capacităților, la echilibrare, la interoperabilitate și la schimbul de date.
            
         
               (4)
            
            
               Au fost deja adoptate și publicate norme armonizate în domeniul energiei electrice cu privire la alocarea capacităților și la gestionarea congestiilor, la racordarea instalațiilor de generare, la racordarea consumatorilor, la tensiunea înaltă în curent continuu și la alocarea capacităților pe termen lung.
            
         
               (5)
            
            
               În cadrul consultării publice (4), majoritatea părților interesate au sprijinit tratarea cu prioritate a lucrărilor deja începute și au subliniat importanța unei puneri în aplicare bine coordonate și corespunzătoare a codurilor de rețea și a liniilor directoare adoptate, care să asigure implicarea structurată a părților interesate. În ceea ce privește energia electrică, mai multe părți interesate au sprijinit elaborarea unor norme privind structurile tarifare armonizate pentru transport, a unor norme privind flexibilitatea distribuită și a unor norme privind formarea personalului operațional.
            
         
               (6)
            
            
               Ținând cont de răspunsurile părților interesate, de viitoarele inițiative legislative în contextul inițiativei privind organizarea pieței, de diferitele acțiuni necesare pentru a se asigura integrarea completă a pieței interne a energiei, precum și de faptul că punerea în aplicare a codurilor de rețea și a liniilor directoare va necesita resurse importante de la toate părțile relevante, inclusiv Comisia Europeană, ACER, ENTSO și părțile interesate, nu au fost adăugate noi domenii pe listele anuale de priorități.
            
         
               (7)
            
            
               Având în vedere concluziile Forumului European de Reglementare în domeniul Gazelor Naturale din 2016, nu se va urmări, în 2017, modificarea codului de rețea în domeniul gazelor privind normele în materie de interoperabilitate și schimb de date care încorporează standardul CEN privind calitatea gazului H (EN 16726:2015),
            
         ADOPTĂ PREZENTA DECIZIE:
   Articolul 1
   Prezenta decizie stabilește listele anuale de priorități pentru 2017 pentru elaborarea codurilor de rețea și a liniilor directoare în domeniul energiei electrice și în cel al gazelor naturale.
   Articolul 2
   Lista anuală de priorități pentru 2017 în vederea elaborării unor norme armonizate privind energia electrică este următoarea:
   
               —
            
            
               norme privind funcționarea sistemului (încheierea fazei de adoptare de către Comisie după votul în cadrul comitetului în 2016);
            
         
               —
            
            
               norme privind cerințele și procedurile referitoare la starea de urgență și la restaurarea sistemului (încheierea fazei de adoptare de către Comisie după votul în cadrul comitetului în 2016);
            
         
               —
            
            
               norme privind echilibrarea (încheierea fazei de adoptare de către Comisie după votul în cadrul comitetului în 2017).
            
         Articolul 3
   Lista anuală de priorități pentru 2017 în vederea elaborării unor norme armonizate privind gazele naturale este următoarea:
   
               —
            
            
               norme privind structurile tarifare armonizate pentru transportul gazelor (încheierea fazei de adoptare de către Comisie după votul în cadrul comitetului în 2016);
            
         
               —
            
            
               norme referitoare la o abordare bazată pe piață la nivelul UE privind alocarea capacității „nou instalate” de transport al gazelor (încheierea fazei de adoptare de către Comisie după votul în cadrul comitetului în 2016).
            
         Articolul 4
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 17 ianuarie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 211, 14.8.2009, p. 15.
   
      (2)  JO L 211, 14.8.2009, p. 36.
   
      (3)  Cel de al treilea pachet legislativ din domeniul energiei este compus din Directiva 2009/72/CE a Parlamentului European și a Consiliului din 13 iulie 2009 privind normele comune pentru piața internă a energiei electrice și de abrogare a Directivei 2003/54/CE (JO L 211, 14.8.2009, p. 55), Directiva 2009/73/CE a Parlamentului European și a Consiliului din 13 iulie 2009 privind normele comune pentru piața internă a energiei electrice și de abrogare a Directivei 2003/55/CE (JO L 211, 14.8.2009, p. 94), Directiva 2003/55/CE a Parlamentului European și a Consiliului din 26 iunie 2003 privind normele comune pentru piața internă în sectorul gazelor naturale și de abrogare a Directivei 98/30/CE (JO L 176, 15.7.2003, p. 57), Regulamentul (CE) nr. 714/2009, Regulamentul (CE) nr. 715/2009 și Regulamentul (CE) nr. 713/2009 al Parlamentului European și al Consiliului din 13 iulie 2009 de instituire a Agenției pentru Cooperarea Autorităților de Reglementare din Domeniul Energiei (JO L 211, 14.8.2009, p. 1).
   
      (4)  Răspunsurile sunt publicate la adresa: https://ec.europa.eu/energy/en/consultations/consultation-establishment-annual-priority-lists-development-network-codes-and-0